**LAUSUNTOYHTEENVETO** 16.3.2016

SM024:00/2014

**Hallituksen esitys eduskunnalle laeiksi pelastuslain ja hätäkeskustoiminnasta annetun lain muuttamisesta**

Lausunnon antoivat Hätäkeskuslaitos, Ilmatieteen laitos, Itä-Suomen aluehallintovirasto, Itä-Uudenmaan pelastuslaitos, Keski-Pohjanmaan ja Pietarsaaren alueen pelastuslaitos, Keski-Uudenmaan pelastuslaitos, Liikennevirasto, Liikenteen turvallisuusvirasto, Länsi- ja Sisä-Suomen aluehallintovirasto, oikeusministeriö, Oulu-Koillismaan pelastusliikelaitos, Patentti- ja rekisterihallitus, Pelastusopisto, Pohjanmaan pelastuslaitos, Poliisihallitus, Rajavartiolaitoksen esikunta, sisäministeriön poliisiosasto, sosiaali- ja terveysministeriö, Suomen ympäristökeskus, työ- ja elinkeinoministeriö, valtiovarainministeriö, Väestörekisterikeskus ja ympäristöministeriö.

**LAKI PELASTUSLAIN MUUTTAMISESTA**

**Yleisperustelut**

-esityksestä ei ilmene, onko esityksellä valtiotaloudellisia vaikutuksia > jos esitys ei ole budjettilakiesitys, on esityksessä todettava, ettei sillä ole vaikutusta valtion talousarvioon (valtiovarainministeriö)

**48 § Erityistä vaaraa aiheuttavien kohteiden ulkoinen pelastussuunnitelma**

—

**89 § Tiedonsaantioikeus pelastustoimintaa ja valvontatehtäviä varten**

-luonnoksessa ei ole tarkemmin yksilöity, mihin alusliikennepalvelulain säännöksen sääntelemään tietokokonaisuuteen tiedonsaantioikeus kohdistuisi; ei myöskään käy ilmi, mitä tietoja tarkalleen ottaen tarkoitetaan alusten ominaisuuksia ja sijaintia koskevilla tiedoilla (Liikennevirasto)

-ottaen huomioon hätäkeskustoiminnasta annettuun lakiin kaavailtu uusi 14 a §, ei ole tarpeen ottaa hallituksen esitykseen ehdotettuja pelastuslain 89 §:n 4 mom. 2 kohtaa ja hätäkeskustoiminnasta annetun lain 19 §:n 1 mom. 15 kohtaa (Liikennevirasto)

-rautatieliikenteen junien sijaintitietojen, vaunu- ja kalustotietojen sekä VAK-tietojen lisäämistä tiedonsaantioikeuksiin tulisi harkita (Liikennevirasto)

-selkeämpää olisi pitää pykälä nykyisessä muodossaan korvaamalla ehdotetun 2 momentin johdanto-osa ehdotetulla 1 momentilla, jolloin 2 momentista tulisi pykälän 1 momentti (oikeusministeriö)

-1 mom.: momentin loppuun tulisi lisätä lause "niin usein kuin se on aineistokohtaisesti tarpeellista." (Oulu-Koillismaan pelastuslaitos)

-2 mom. 2 kohta (väestötietojärjestelmän tiedot) > maksuttomuus koskee väestötietojärjestelmästä luovutettavia nk. vakiomuotoisia tietojenluovutuksia; muutoin tiedoista veloitetaan muutoinkin perittävät maksut (Väestörekisterikeskus)

-2 mom. 2 kohta (väestötietojärjestelmän tiedot) > jos kyseessä on turvakiellon alainen tieto, tulee huomioida väestötietolain sääntely, jos ao. tietoa on tarkoitus käsitellä tai luovuttaa se edelleen toiselle viranomaiselle (Väestörekisterikeskus)

-2 mom. 2 kohta (väestötietojärjestelmän tiedot) > saattaisi olla hyödyllistä harkita, tulisiko pelastuslaitoksille luovuttaa väestötietojärjestelmästä tiedot ainakin myös huollettavista lapsista sekä huoltajista (Väestörekisterikeskus)

-2 mom. 2 kohta > esityksessä tulee arvioida tiedonsaantioikeuden laajentamisen vaikutukset VRK:n toimintaan (valtiovarainministeriö)

-2 mom. 6 kohta > yritys- ja yhteisötietolain 4 §:n 1 mom. tarkoitetut tunnistetiedot eivät ole riittäviä, sillä niistä ei ilmene esim. yrityksen vastuuhenkilöt; tiedot vastuuhenkilöistä olisivat tärkeitä valvontatehtävän hoitamisen kannalta > tulisi säätää lisäksi tiedonsaantioikeus ainakin kaupparekisterilain 3:n mukaisista oikeushenkilöistä talletettuihin tietoihin ja yhdistyslain 8, 35 ja 36 §:n mukaisista tiedoista (Keski-Uudenmaan pelastuslaitos)

-2 mom. 9 kohta (varo-tiedot) on työturvallisuuden kannalta tarpeellinen; tulisi täsmentää kuitenkin siten, että ne koskevat nimenomaan "hätäkeskustietojärjestelmään tallennettuja työturvallisuustietoja"; yleistä kyselyoikeutta ei tulisi antaa, eikä lain perusteella pitäisi voida luovuttaa tietoja poliisiasiaintietojärjestelmästä; pitäisi nimenomaisesti kieltää ko. tietojen luovuttaminen edelleen (Poliisihallitus)

-2 mom. 9 kohta (varo-tiedot) > olisi tarkasteltava, voitaisiinko varo-tiedot luovuttaa myös sopimuspalokunnalle tiedonsaannin nopeuttamiseksi onnettomuustilanteessa (Pohjanmaan pelastuslaitos)

-3 mom. 1 kohdan c alakohta (oikeus saada tietoja kansalaisuudesta) > tiedonsaantioikeus tulisi olla myös pelastustoiminnan suunnittelua ja toteutusta varten (Pohjanmaan pelastuslaitos)

-3 mom. a ja b alakohdat (siviilisääty sekä lapsen ja vanhemman perheoikeudellinen asema) > jää epäselväksi mihin näitä tietoja tarvitaan pelastustoimen valvontatehtävässä (sosiaali- ja terveysministeriö)

-4 mom. c alakohta (ilma-alusrekisteri): yleisesti hyväksytyn tiedonluovutustavan toteuttaminen ei ole mahdollista ilman syntyviä kustannuksia; kustannukset muodostuisivat tietojen siirrosta tietovarastoon ja rajapintapalvelun toteuttamisesta tietovaraston päälle (Liikenteen turvallisuusvirasto)

-5 mom.: momentissa oleva sana "myös" viittaa siihen, että tieto luovutettaisiin ensisijaisesti jossakin muussa muodossa kuin sähköisesti (Liikenteen turvallisuusvirasto)

-ehdotetut muutokset eivät turvaa riittävästi pelastusviranomaisen tiedonsaantioikeuksia sähkö- ja teleoperaattoreilta pelastustoimintaa ja varautumista varten normaalioloissa ja poikkeusoloissa (Keski-Pohjanmaan ja Pietarsaaren alueen pelastuslaitos)

**91 § Toimenpiderekisteri**

-3 mom.: ensivastetietojen kirjaamisoikeuden osalta ei käy yksiselitteisesti ilmi, salliiko 3 mom. oikeuden ainoastaan tehtävään osallistuville vai kattaako 4 mom. pelastusviranomaisen oikeus myös ensivastetiedot > tulisi täsmentää 3 ja 4 mom. siten, että ensivastetietojen kirjaamisoikeus sisältyy yksiselitteisesti myös 4 momentissa määriteltyyn oikeuteen (Oulu-Koillismaan pelastuslaitos)

-4 mom.: kun laajennetaan niiden henkilöiden piiriä, joilla on tosiasiallisesti oikeus tehdä rekisterimerkintöjä, on pelastuslaitosten syytä varautua kouluttamaan henkilöitä, jotka rekisterimerkintöjä tekevät, jotta heidän osaamisensa on riittävällä tasolla (Pelastusopisto)

-4 mom.: tulisi varmistaa että "tehtävään osallistunut taho" käytännössä pystyy tallentamaan tietoja ja samalla varmistettava etteivät muut kuin ao. asiaan liittyvät tiedot ole tarkasteltavissa (Pohjanmaan pelastuslaitos)

-toimenpiderekisteriin ei tule tallentaa poliisitoimen toimenpiteiden, henkilöstövoimavarojen tai kaluston osalta tietoja liittyen lausuntoluonnoksen 2 momentin kohtiin 4 (toimenpiteessä käytetyt pelastus- ja torjuntamenetelmät), 5 (toimenpiteessä käytetyt henkilöstövoimavarat) ja 6 (toimenpiteessä käytetyt ajoneuvot ja muu kalusto) (Poliisihallitus)

-6 mom.: pitäisikö tarkentaa tekevätkö pelastuslaitos ja Pelastusopisto toistaiseksi voimassa olevan sopimuksen tietojen luovutuksesta, vai tarkoitetaanko momentissa erikseen yksilöityä, tapauskohtaista sopimista (Pelastusopisto)

-6 mom.: pelastuslaitoksen tulisi voida rajoittaa teknisesti rekisterin tietojen käsittelemistä opetustarkoituksessa esimerkiksi niiden tehtävien osalta, jotka ovat poliisitutkinnassa (Pohjanmaan pelastuslaitos)

-saattaisi olla aiheellista säätää, että toimenpiderekisteriin voitaisiin tallentaa kemikaaliturvallisuuslain 98 ja 99 §:ien mukaisissa tehtävissä hankittuja tietoja (Keski-Uudenmaan pelastuslaitos)

**93 § Valvontarekisteri**

-1 momentin ensimmäisen virkkeen loppuun voisi lisätä selkeyden vuoksi tämän rekisterin nimen (oikeusministeriö)

-1 momentista tulisi poistaa kohta jonka mukaan valvontarekisteriin ei saa tallentaa tietoa 89 §:n 2 momentin 2 kohdan e alakohdassa tarkoitetusta ammatista > ammatti tulisi siis saada tallentaa valvontarekisteriin (Keski-Uudenmaan pelastuslaitos)

-ehdotettu 2 momentti voitaisiin liittää 1 momentin loppuun (oikeusministeriö)

-3 mom.: ilmaisua "pelastustoimen seurantaa ja kehittämistä varten" voi pitää verraten laajana > säännöksen yksityiskohtaisia perusteluja voitaisiin laajentaa esimerkein (Pelastusopisto)

-tulisi lisätä momentti, jonka nojalla pelastusviranomainen voi tallentaa valvontarekisteriin kemikaaliturvallisuuslain 24, 28, 44, 63, 65, 81, 91, 97 ja 98 §:ssä tarkoitettuja tietoja (Keski-Uudenmaan pelastuslaitos)

**Muuta**

-pelastuslain 16 §:n 3 momentin kohdasta "Alueen pelastusviranomaisen tulee tarvittaessa ilmoittaa sille toimitetusta suunnitelmasta poliisille ja ensihoidosta vastaavalle terveysviranomaiselle." tulisi poistaa sana tarvittaessa (Poliisihallitus)

-pelastuslaissa tulee säätää tietojenluovutus pelastustoimelta muille viranomaisille niiden tehtäviin kuuluvissa asioissa (Poliisihallitus)

-pelastuslain 41 §:n osalta (palontutkinta) tulisi olla rajattu oikeus henkilön terveystietoihin (Oulu-Koillismaan pelastuslaitos) (vrt. 88 § tiedonsaantioikeus palon- ja onnettomuuden tutkinnassa)

-tulisiko pelastuslain 42 §:ssä antaa myös muille kunnan ulkoistamien palvelujen tuottamiseen osallistuville tahoille (esim. kotipalveluyritys) oikeus ilmoittaa pykälässä mainituista asioista alueen pelastusviranomaiselle (Pelastusopisto)

-----------------

**LAKI HÄTÄKESKUSTOIMINNASTA ANNETUN LAIN MUUTTAMISESTA**

Lausunnon antoivat seuraavat tahot:

Lausunnon antoivat Hätäkeskuslaitos, Itä-Uudenmaan pelastuslaitos, Keski-Pohjanmaan ja Pietarsaaren alueen pelastuslaitos, Liikennevirasto, Liikenteen turvallisuusvirasto Trafi, Pelastusopisto, Poliisihallitus, Rajavartiolaitos (RVL), sisäministeriön poliisiosasto, sosiaali- ja terveysministeriö (STM), valtiovarainministeriö (VM) ja Väestörekisterikeskus (VRK).

Seuravilla tahoilla ei ollut huomauttamista tai lausuttavaa:

Ilmatieteen laitos, Itä-Suomen aluehallintovirasto, Keski-Uudenmaan pelastuslaitos, Länsi- ja Sisä-Suomen aluehallintovirasto, oikeusministeriö, Oulu-Koillismaan pelastuslaitos, Patentti- ja rekisterihallitus, Pohjanmaan pelastuslaitos, Suomen ympäristökeskus SYKE, työ- ja elinkeinoministeriö ja ympäristöministeriö.

Poliisihallituksella ei ollut kommentoitavaa seuraaviin ehdotuksiin: 2a § Yhteistoiminta Rajavartiolaitoksen kanssa, 14 a § Rajavartiolaitoksen ohjeet, 15 § Viestintäverkkoja koskevat säännökset,

16 § Hätäkeskustietojärjestelmä, 18 § Viranomaisten ohjeiden ja suunnitelmien tallettaminen hätäkeskustietojärjestelmään, 21 § Luovutettujen tietojen käsittely, 23 § Käyttäjärekisterin tietojen käyttö,

25 § Lokirekisterin tietojen käyttö.

**Yleistä**

- osin ehdotetuilla muutoksilla saatetaan vaikeuttaa toimivaa Hätäkeskuslaitoksen ja Rajavartiolaitoksen yhteistyötä. Huviveneilijät ja rannalta hätätilanteesta ilmoittajat eivät hyödynnä meripelastuksen omaa hälytysnumeroa. Hädässä olijan kannalta on järkevää saada hälytykset viiveettä tehtyä ja Hätäkeskuslaitoksen osallistuminen meripelastustehtäviin on muotoutunut meripelastuslaissa tarkoitettua laajemmaksi. (Hätäkeskuslaitos)

- rajaturvallisuutta koskevat ilmoitukset tulisi tehdä Rajavartiolaitoksen omiin numeroihin, vaikka niitä tehdään usein numeroon 112. Hätäkeskuslaitoksen ei kuulu käsitellä rajaturvallisuutta koskevia ilmoituksia. Erillisiä riskinarvio- ja hälytysohjeita ei tulisi antaa vaan yhteistyösopimuksessa ilmoituksen siirto Rajavartiolaitokselle voidaan sopia. (Hätäkeskuslaitos)

- tulisi laajemmin pohtia, onko toimivaltajako Hätäkeskuslaitoksen ja Rajavartiolaitoksen välillä merellisiin onnettomuuksiin liittyvissä asioissa avun tarvitsijan näkökulmasta tarkoituksenmukainen. (Hätäkeskuslaitos)

- pelastustoimen esittämät Hätäkeskuslaitoksen tiedonsaantioikeuksien lisäykset ovat tarpeettomia etenkin kun pääasiallinen peruste on toimialan tiedonsaannin varmistaminen (vastaavat lisäysesitykset pelastuslaissa). Tiedonsaantioikeuksien tulee liittyä kiinteästi hätäkeskuspalvelujen ja niihin liittyvien kiireellisten tukipalveluiden tuottamiseen. (Hätäkeskuslaitos)

- taloudellisia ja toiminnallisia vaikutuksia ei ole arvioitu riittävästi. Tiedonsaantioikeuksien lisääminen rekistereistä tulisi lisäämään erilaisia käyttö- ja ylläpitokustannuksia. Hätäkeskuslaitokselle jäisivät kustannukset, joista vastuussa tulisi olla palvelun käyttäjän eli lähinnä pelastustoimen. Uusien rekisterihakujen suorittaminen kasvattaa tehtävien käsittelyyn kuluvaa aikaa ja vaatii koulutusta uusiin rekistereihin. Kehittämistavoitteeksi asetettua järjestelmään integroitua rekisterihakuominaisuutta ei ole. Mikäli uudet rekisterit lisätään ja ne eivät sisälly toimitusprojektiin, olisi säädettävä siirtymäsäännös. (Hätäkeskuslaitos)

- nykyisin varotietojen kirjaaminen on liikaa poliisin vastuulla. (Hätäkeskuslaitos)

- yleisenä huomiona on, että sekä pelastuslain että hätäkeskustoiminnasta annetun lain osalta olisi tullut huomioida tulevan, viranomaisten yhteiskäyttöisen kenttäjohtojärjestelmän (KEJO) lainsäädäntötarpeet. KEJOn myötä tarve viranomaisten resurssitilannekuvapalvelulle on ilmeinen. (Poliisihallitus)

- Rajavartiolaitoksen ja Hätäkeskuslaitoksen yhteistoiminta perustuu pitkälti käytännön tason yhteistoimintasopimukseen. Rajavartio-osasto pitää tärkeänä, että RVL:n asema Hätäkeskuslaitoksen yhteistyötahona vahvistetaan säädöstasolla. Tarve säädösmuutoksille on havaittu yhteistoiminnassa ja tietojärjestelmien kehittämishankkeiden yhteydessä.(RVL)

- varotietojen keräämistä ja hyödyntämistä tulisi selvittää lähitulevaisuudessa laajemmin, sillä tavoitteena tulisi olla kaikille viranomaisille yhteinen varotietopalvelu (RVL)

- rajavartio-osasto yhtyy arvioon siitä, että Hätäkeskuslaitoksen ja Rajavartiolaitoksen yhteistoiminnan osalta ei aiheudu uusia taloudellisia vaikutuksia. Ne on otettu aiemmin huomioon tietojärjestelmien kehitystyön yhteydessä.(RVL)

- kannatetaan Rajavartiolaitosta koskevia säädösehdotuksia. (SM poliisiosasto)

- uuden hätäkeskustietojärjestelmän (ERICA) käyttöönoton yhteydessä tulisi käydä läpi hätäkeskustietojärjestelmää koskeva lainsäädäntö kokonaisuudessaan kaikkien siihen osallistuvien viranomaisten tarpeet huomioon ottaen. Valmistelu tulisi tehdä laajapohjaisessa valmistelussa. (STM)

- ei selvää, onko valtiontaloudellisia vaikutuksia ja onko lakiesitys ns. budjettilakiesitys, mikä vaikuttaa prosessiin. Jos esitys ei ole budjettilakiesitys, on todettava, ettei sillä ole vaikutusta valtion talousarvioon. (VM)

- esityksessä ei ole käsitelty lisättyjen tiedonsaantioikeuksien vaikutuksia Väestörekisterikeskuksen toimintaan ja talouteen (huom. pelastuslaki). (VM)

- maksuttomuus koskee väestötietojärjestelmästä luovutettavia nk. vakiomuotoisia tietojenluovutuksia. Jos tietoja luovutetaan muulla tavoin, niistä veloitetaan. Lisäksi kiinnitetään huomiota siihen, että jos väestötietojärjestelmästä luovutettuja turvakiellon alaisia tietoja käsitellään tai luovutetaan edelleen toiselle viranomaiselle, on otettava huomioon väestötietojärjestelmästä ja Väestörekisterikeskuksen varmennepalveluista annetun lain (661/2009) 36 § ja 37 §. (VRK)

**uusi 2a § Yhteistoiminta Rajavartiolaitoksen kanssa**

- informatiivinen pykälä hyväksyttävä. Pykälän perusteluista poistettava yksi virke sopimukseen tai lainsäädäntöön perustumattomana. (Hätäkeskuslaitos)

- ehdotetaan pykälälle uutta muotoilua, koska ehdotettu muotoilu on liian suppea ja yhteistoiminnasta säädetään myös muissa laeissa kuten henkilötietojen käsittelystä rajavartiolaitoksessa annetussa laissa (579/2005). Sopimuksen perusteella tehtävää yhteistyötä ei ole tarpeen erikseen mainita. Lisäksi ehdotetaan siirrettäväksi lain soveltamisalaa koskevaan 2 §:ään esimerkiksi seuraavasti:

"*Tässä laissa säädetään myös Hätäkeskuslaitoksen ja Rajavartiolaitoksen yhteistoiminnasta. Yhteistoimintaan sovelletaan lisäksi, mitä muualla laissa säädetään"* (RVL*)*

**4 § Hätäkeskuslaitoksen tehtävät**

- 4 §:n 3 momenttiin ehdotettu informatiivinen lisäys Hätäkeskuslaitoksen ja Rajavartiolaitoksen yhteistyöstä hyväksyttävä. (Hätäkeskuslaitos)

- lakiin lisättävä Hätäkeskuslaitoksen tehtäväksi operatiivisen viestinnän tallentaminen eli toimintaan ja tehtäviin liittyvän puheen-, äänen- ja viestiliikenteen tallentaminen ja tallenteiden säilyttäminen hätäkeskustietojärjestelmässä. Tallentamisen hallinnointi tehtäisiin toimialan tarpeiden mukaan toimialakohtaisesti sekä pääsy- ja käyttöoikeudet rajattaisiin toimialakohtaisesti tarpeiden mukaan. (Poliisihallitus)

- tulevan uuden hätäkeskustietojärjestelmän (ERICA) VIRVEn puheryhmätallentamismalli kattaa tehtävien antamisen liittyvän viestiliikenteen (häke-poliisi). Poliisitoimen tehtävien suorittamiseen liittyvät tarpeet voitaisiin ratkaista lisäämällä ERICAN tallennuskapasiteettia, tekemällä toimialakohtainen toteutusratkaisu tai operaattorin tarjoamana palveluna. Asia joudutaan ratkaisemaan käyttämällä useita toteutusratkaisuja, joista keskeisempänä tulee olemaan ERICAn tallennusmahdollisuuden hyödyntäminen. Poliisissa ERICAn hyödyntäminen ei rajoitu hätäkeskusympäristöön vaan sitä hyödynnetään mm. johtokeskuksissa tehtävän vastaanottamisesta suorittamiseen asti. Muussa tallennusratkaisussa aineisto pirstoutuu. (Poliisihallitus)

- operatiivisen viestinnän tallentaminen tulisi säätää Hätäkeskuslaitoksen tehtäväksi. (sisäministeriön poliisiosasto)

**uusi 14 a § Rajavartiolaitoksen ohjeet**

- 14 a §:ssä on ehdotettu sääntelyä, jonka mukaan *Rajavartiolaitos antaisi Hätäkeskuslaitokselle ohjeet ja suunnitelmat sellaisen välittömiä toimenpiteitä edellyttävän ilmoituksen tunnistamisesta ja siirtämisestä, mikä kuuluu Rajavartiolaitoksen johtovastuulle ja Rajavartiolaitos antaisi Hätäkeskuslaitokselle ohjeet ja suunnitelmat koskien Hätäkeskuslaitoksen huolehtiman meripelastustoimen tehtävän käsittelyä, välittämistä ja muuta hoitamista.*

Ohjeistuksilla lisättäisiin Hätäkeskuslaitoksen tehtäviä ja pykäläehdotus aiheuttaa epäselvyyttä toimivaltakysymyksiin. Rajavartiolaitosta ei esitetä täysimääräiseksi hätäkeskustoimintaan osallistuvaksi viranomaiseksi, eikä Rajavartiolaitoksella tule olla oikeutta antaa ohjeistusta siltä osin, kuin kyseiset ohjeet koskevat tehtäviä, jotka eivät kuulu Hätäkeskuslaitoksen toimialaan eli hätäkeskuspalvelujen tuottamiseen sosiaali-, terveys-, poliisi-, ja pelastusviranomaisille sekä meripelastustehtävien käsittelyyn osallistumiseen.. Pykäläehdotuksen mukainen menettely laajentaisi Hätäkeskuslaitoksen toimialaa käsittelemään myös Rajavartiolaitoksen toimivaltaan kuuluvia tehtäviä. Meripelastuslaissa säädetään Hätäkeskuslaitoksen meripelastustoimintaan osallistuminen. Tällöin toimintamalli on ilmoituksen siirtäminen meripelastuskeskuksen johtovastuulle eikä varsinainen tehtävän käsittely. Toimintamallia tulisi tarkentaa lainsäädännössä: ilmoituksen siirtoon tulisi kytkeä välittömät hälytystoimenpiteet. (Hätäkeskuslaitos)

- Hätäkeskuslaitos ehdottaa:

*14 a § Rajavartiolaitoksen ohjeet*

*Rajavartiolaitos antaa Hätäkeskuslaitokselle ohjeet ja suunnitelmat Hätäkeskuslaitokselle meripelastuslain 4 §:ssä säädetyn meripelastustoimen tehtävään liittyvien alkutoimenpiteiden suorittamisesta, tehtävän välittämisestä hätäkeskustoimintaan osallistuvalle viranomaiselle ja siirtämisestä Rajavartiolaitoksen käsiteltäväksi. Rajavartiolaitos vastaa näiden ohjeiden ja suunnitelmien yhteensovittamisesta edellä mainittujen viranomaisten kanssa siten kuin meripelastuslain 3 §:ssä säädetään.*

- Hätäkeskuslaitoksella tulee säilyttää mahdollisuus ja velvollisuus hälyttää muita meripelastusviranomaisia suoraan meripelastustehtävään, vaikka puhelu tulisikin siirtää meripelastuskeskukseen. (Itä-Uudenmaan pelastuslaitos)

- tarpeellinen ja ehdotettu sanamuoto asianmukainen. (RVL)

**16 § Hätäkeskustietojärjestelmä**

**-** selvyyden vuoksi todetaan perusteluiden osalta, ettäRajavartiolaitoksella ei ole yleistä oikeutta antaa ja tallettaa järjestelmään yleisesti sen tehtäviä koskevia ohjeita. Perusteluista tulee poistaa viittaukset Rajavartiolaitoksen *tehtäviä suorittaviin yksiköihin* ja viitata vain yksiköihin. (Hätäkeskuslaitos)

- Rajavartiolaitos tallettaisi jatkossa itse omat tietonsa hätäkeskustietojärjestelmään ja näkisi tiedot. Hätäkeskuslaitoksen työmäärä tulee kasvamaan, koska laitoksella on kokonaisvalvontavastuu. (Hätäkeskuslaitos)

- tulisi kuvata tarkemmin hätäkeskustietojärjestelmän käyttöön oikeutettujen viranomaisten oikeus käyttää hätäkeskustietojärjestelmää omissa lakisääteisissä tehtävissään. (Itä-Uudenmaan pelastuslaitos, Pelastusopisto)

**-** ehdotettu lisäys RVL:n oikeudesta käyttää hätäkeskustietojärjestelmää ja tallettaa toimialaansa koskevia tietoja on tärkeä. Ehdotettu rajoitus, jonka mukaan RVL:llä olisi oikeus käyttää tietojärjestelmää vain Hätäkeskuslaitoksen ja Rajavartiolaitoksen yhteistoiminnassa, ei ole asianmukainen. Tietojärjestelmä sisältää viranomaisten resurssi- ja sijaintitietoja, jotka ovat tarpeen RVL:n oma-aloitteisesti käynnistämissä tehtävissä. Lisäksi rajaus on ristiriidassa Rajavartiolaitoksen henkilötietolain 22 § 1 momentin 22 kohdan kanssa (oikeus saada ns. varotiedot). (RVL)

**17 § Hätäkeskustietojärjestelmään talletettavat tiedot**

- RVL:n oikeus tallettaa omia resurssitietojaan hyvä. Joitakin terminologisia selvennyksiä ehdotetaan. (Hätäkeskuslaitos)

- tulisi lisätä, että viranomainen voi tallentaa kohdetietoja hätäkeskustietojärjestelmään (Itä-Uudenmaan pelastuslaitos, Keski-Pohjanmaan ja Pietarsaaren alueen pelastuslaitos, Pelastusopisto)

>> joita ovat esim. kohteista laaditut erilliset suunnitelmat, taustatiedot ja toimintaohjeet. Kohdetietoja tulisi voida sopimuksen perusteella jakaa viranomaisten välillä (Keski-Pohjanmaan ja Pietarsaaren alueen pelastuslaitos)

>> voivat olla merkityksellisiä esim. pelastustoiminnan suunnittelun ja onnistumisen näkökulmasta (Pelastusopisto)

- 17 §:n 1 momentin 6 kohtaa tarkennettava siten, että se koskisi tehtävänkäsittelyyn liittyvää viestiliikennettä viranomaisradioverkko VIRVE:ssä tai muilla viestivälineillä siltä osin kuin Hätäkeskuslaitos on osallinen (*Hätäkeskuslaitoksen tehtävänkäsittelyyn liittyvät viestiliikennettä koskevat tallenteet*). Hätäkeskustietojärjestelmään ei ole tarkoituksenmukaista tallettaa mitään muuta kuin hälytystehtävän hoitamiseen ja välittämiseen tarvittavaa tietoa. Muutoin on vaarana, että hätäkeskustietojärjestelmästä tulee ylimääräisen tiedon säilytyspaikka ja koko järjestelmän toimivuus vaarantuu tallennuskapasiteetin täytyessä. Järjestelmään ei tallennettaisi viranomaisten omien tehtävien hoitamiseen liittyvää viestiliikennettä. (Hätäkeskuslaitos)

- 17 § 1 momentin 7 k: ns. varotieto voi koskea myös vaarallisia aineita tai räjähdys- tai säteilyvaaraa. (Hätäkeskuslaitos)

- 17 § 1 momentin 7 kohta eli ns. varotiedot. Tällä hetkellä lähes kaikki varotiedot ovat poliisitoimeen liittyviä. Tiedot ovat salassa pidettäviä ja usein arkaluonteisia henkilötietoja. Tieto mahdollisen varotiedon olemassaolosta ei saa tulla kohdehenkilön tietoon. Mahdollisen tarkastusoikeuden toteuttaa tietosuojavaltuutettu. (Poliisihallitus)

- ns. varotietoja koskevaa sääntelyä ehdotetaan täsmennettäväksi, mikä on asianmukaista. Käytännön tasolla on varmistettava, että työturvallisuustiedot ovat toimijoiden käytettävissä lakisääteisten tehtävien hoidossa. RVL:n osalta tiedonsaantioikeudesta säädetään meripelastuslain 14 §:n 2 momentin 2 kohdassa ja Rajavartiolaitoksen henkilötietolain 22 §:n 1 momentin 22 kohdassa. Pykälään ehdotetaan täydennettäväksi em. säännökset. (RVL)

- 17 § 2 momentin kohdalla ilmaisu "viranomaisen tehtäviä hoitava yksikkö" on epätäsmällinen, kun viitataan yksikön käsittelevän tietoja. Tietoja käsittelevät henkilöt.

Perusteluissa voitaisiin täsmentää sitä, tarkoitetaanko viranomaisen tehtäviä hoitavalla yksiköllä esim. sopimuspalokunnan yksikköä tai henkilöstöä. Mikä on tilanne, jos tehdaspalokunnan yksiköllä ei ole sopimusta pelastuslaitoksen kanssa. (Pelastusopisto)

- 17 §:n 2 ja 3 momentit koskevat ns. varotietojen käsittelyä ja säilyttämistä. Hyvä, että sääntelyä tiukennetaan. Tiedot voivat sisältää arkaluonteisia ja salassa pidettäviä tietoja. Tietojen tallentamisessa tulee kiinnittää huomiota henkilön yksityisyyden suojaan erityisesi talletettaessa terveydentilaa koskevia tietoja. Kun tietojen säilyttämisen tarpeellisuudesta päätetään 5 vuoden kuluttua tallettamisesta, tulisi pyrkiä varmistumaan tiedon oikeellisuudesta ja ajantasaisuudesta. (STM)

**18 § Viranomaisten ohjeiden ja suunnitelmien tallettaminen hätäkeskustietojärjestelmään**

- otettava huomioon 14 a §:stä lausuttu eli kysymys vain meripelastustoimen tehtävään liittyvästä ohjeistuksesta. (Hätäkeskuslaitos)

**19 § Tiedonsaantioikeus rekistereistä**

- 19 §:n 1 momentin kohdat 6 sekä 13 -18 ovat hätäkeskustoiminnan kannalta tarpeettomia. Toimiala voi hakea tiedot, sillä tiedot eivät ole välttämättömiä riskinarvioon ja tehtävän välittämiseen liittyvien toimenpiteiden kannalta. Em. tiedonsaantioikeudet voivat tulla ajankohtaisiksi, kun kertakirjautumisella päästään kaikkiin rekistereihin, hätäkeskustietojärjestelmä ERICA:ssa on automaattinen rekisterihakutoiminto (lisätyö toimitukseen ja vaatii rahoituksen) ja mm. VITJA-järjestelmä olisi otettu käyttöön. (Hätäkeskuslaitos)

- 19 §:n 1 momentin 15 kohta eli tiedonsaantioikeudesta alusliikennepalvelulaissa (623/2005) tarkoitetuista alusten ominaisuuksista ja sijainnista. Ominaisuustietoja ei ole lakiesityksessä yksilöity. Myös Tullilla on määräysvaltaa alusten ominaisuuksia koskevaan tietosisältöön. Pelastuslaitoksilla on viranomaisien selausoikeudet ns. Portnet -järjestelmään. Reaaliaikainen tieto alusten sijainnista saadaan VTS -tilannekuvan välityksellä ja sen hyödyntäminen edellyttää merenkulun asiantuntemusta. Rajavartiolaitoksella on käytettävissä VTS -tilannekuva ja muut tiedot, joita Liikennevirasto kerää alusliikennepalvelulain nojalla. Ottaen huomioon esitetty uusi 14a §, ei ole tarpeellista ottaa hallituksen esitykseen ehdotettua pelastuslain 89 §:n 4 momentin 2 kohtaa ja hätäkeskustoiminnasta annetun lain 19 §:n 1 momentin 15 kohtaa. Sen sijaan rautatieliikenteen osalta voisi olla tarpeellista tietojen välitys. (Liikennevirasto)

- 19 §:n 1 momentin kohdat 6, 13, 14 ja 16 liittyvät rekistereihin, joita Liikenteen turvallisuusvirasto Trafi ylläpitää. Kohdissa voisi yhtenäistää esitystä niin, että viraston nimi mainittaisiin. Perusteluita voisi myös tarkentaa vastaavasti. (Trafi)

- 19 § 1 momentin 13 kohdan vesikulkuneuvorekisteriin saa tallettaa tietoja syntymäkotikunnasta tai ulkomaisesta syntymäpaikasta ja syntymävaltiosta, asiointikielestä, henkilön kuolemasta sekä koetunnuksen saaneen elinkeinonharjoittajan asiointikielestä, mutta niitä ei talleteta tällä hetkellä. (Trafi)

- 19 § 1 momentin 14 kohta: myöskään alusrekisteriin ei merkitä tietoja asiointikielestä, kansalaisuudesta tai kuolemasta. Tiedot asiointikielestä tai kuolemasta ovat nähtävissä Trafin henkilötietojärjestelmässä. Tietoja syntymäkotikunnasta, ulkomaisesta syntymäpaikasta ja syntymävaltiosta ei ole saatavilla tällä hetkellä. Joitakin muitakaan tietoja ei ole saatavilla Trafin rekistereistä. (Trafi)

- pykälän tietojensaantioikeus on muotoiltu liian laajaksi. Organisaationa Hätäkeskuslaitoksella ei ole oikeutta saada tietoja vaan päivystystehtävää suorittavalla henkilöstöllä. (Poliisihallitus)

- pykälän 2 momenttiin lisättäisiin 1 momentin kohta 11. (Poliisihallitus, sisäministeriön poliisiosasto)

- väestötietojärjestelmästä ja Väestörekisterikeskuksen varmennepalveluista annetun lain (661/2009) 36 ja 37 §:ssä säädetään väestötietojärjestelmän turvakiellosta, joka on otettava huomioon käsiteltäessä turvakiellon alaisia tietoja. Jos turvakiellon alaisia tietoja käsitellään tai luovutetaan toiselle viranomaiselle, em. säännökset tulee ottaa huomioon. (Väestörekisterikeskus)

**20 § Tietojen luovuttaminen**

- sisäministeriön poliisiosasto viittaa Poliisihallituksen lausuntoon.

*- 20 §:n 1 momentti:*

\* sisäministeriölle ja sosiaali- ja terveysministeriölle suunnittelu- ja kehittämistehtäviä varten luovutettavat tiedot käsittäisivät vain sellaisia tietoja, joiden luovuttaminen on perusteltua ministeriöiden tehtävien kannalta eli olisivat tarpeellisia tulosohjauksen tai ministeriötason laillisuusvalvonnan kannalta. Salassa pidettävien tietojen osalta hätäkeskustietojärjestelmästä voitaisiin luovuttaa vain välttämättömät tiedot ja välttämättömyys tulisi yksittäistapauksittain perustella. Hätäkeskuspalveluiden kehittämisestä ja valvonnasta vastaisi edelleen Hätäkeskuslaitos. (Hätäkeskuslaitos)

\* poliisin operatiivisiin tehtäviin liittyvien yksityiskohtaisten tietojen osalta poliisin tehtäviin liittyvät tiedot ovat salassa pidettäviä. Pykäläluonnoksessa sisäministeriölle, sosiaali- ja terveysministeriölle ja aluehallintovirastolle eikä sisäministeriön henkilöstölle ole säädetty vaitiolovelvollisuudesta tai -oikeudesta siten kuin poliisilaissa poliisin henkilöstön osalta on säädetty. Poliisin hälytystehtävistä ei siten voida antaa yksityiskohtaisia operatiivisia tietoja automaattisesti poliisin henkilöstön ulkopuolisille. Rekisterinpitäjä päättää yksityiskohtaisten tietojen luovutuksesta vastaanottajan lakisääteisten tehtävien hoitamista varten. Rajoituksen estämättä yleisesti kuitenkin voidaan luovuttaa poliisin palvelukykyyn liittyviä tietoja kuten toimintavalmiusaikoja. (Poliisihallitus)

*- 20 §:n 2 momentti:*

\* Rajavartiolaitoksen yksikkö voi olla pykälässä tarkoitettu muu yksikkö tai taho on aiheellisesti todettu (Hätäkeskuslaitos)

\* viittaus pelastustoimen osalta lain 19 §:n 1 momentin 6 kohtaan on poistettava, koska tiedonsaantioikeutta ei ole tarkoituksenmukaista toteuttaa. (Hätäkeskuslaitos)

\* Hätäkeskuslaitoksen luovuttaessa 17 §:ssä (hätäkeskustietojärjestelmään tallettavat tiedot) ja 19 §:ssä tarkoitettuja tietoja (eri viranomaisrekisterien tietoja), ei poliisin tehtäviin liittyviä tietoja saa luovuttaa lähtökohtaisesti muille kuin poliisin toimialalle tai hätäkeskuksen tehtävälle hälyttämille poliisin yksiköille. Poliisihallitus päättää muille luovutettavista tiedoista. (Poliisihallitus)

*- 20 §:n 3 momentti:*

\* Hätäkeskuslaitoksen meripelastuslain mukaisesta tehtävän välittämisestä hätäkeskustoimintaan osallistuvien viranomaisten yksiköille, suoritetiedot talletetaan hätäkeskustietojärjestelmään; meripelastustehtäviin liittyvät Rajavartiolaitoksen yksiköiden suoritetiedot talletetaan RVL:n toimenpiderekisteriin. (Hätäkeskuslaitos)

- tulisi mahdollistaa/varmistaa, että hätäkeskustietojärjestelmän käyttöön oikeutetut viranomaiset voivat viranomaisten välisen sopimuksen perusteella antaa oikeuden Hätäkeskuslaitokselle luovuttaa viranomaiselle toisen viranomaisen tietoa. (Pelastusopisto, Itä-Uudenmaan pelastuslaitos, Keski- Pohjamaan ja Pietarsaaren alueen pelastuslaitos)

- tarve voi tulla kenttäjohtamisjärjestelmän (KEJO) kautta tapahtuvilla kyselyillä. (Keski- Pohjamaan ja Pietarsaaren alueen pelastuslaitos)

- olisi tärkeää, että 20 § muotoillaan siten, että se mahdollistaa tietojen joustavan luovutuksen viranomaisten kesken. Esimerkiksi tietojärjestelmään talletettujen resurssitietojen tulisi olla kaikkien tietojärjestelmää käyttävien viranomaisten nähtävissä siltä osin kuin tiedot tallettanut viranomainen päättää. Tämä tukisi myös viranomaisten yhteisen kenttäjohtojärjestelmän (KEJO) toteutusta. Ehdotettu sanamuoto näyttäisi rajaavan tietojen luovutuksen hälytystehtävään. Tietojen luovuttamisesta päättää rekisteripitäjä. Muut viranomaiset eivät voi itsenäisesti luovuttaa tietoja eteenpäin.(RVL)

- tarkoituksenmukaista olisi selvittää myös mahdollisuutta siihen, että hätäkeskuksen hälyttämien viranomaisyksiköiden tehtävät näkyisivät (rajoittein) kaikille yhteistä tilannekuvajärjestelmää käyttäville viranomaisille. Perusteltua etenkin saaristossa ja Harva-alueilla, jolloin esimerkiksi, jos RVL:n partio on lähellä ja voisi tarjoa apua ensihoito- tai etsintätehtävään tai yleisen järjestyksen ja turvallisuuden ylläpitämiseen. Meripelastustehtävissä olisi hyödyllistä tietää, mitkä muiden viranomaisten yksiköt olisivat irrotettavissa muista tehtävistä. (RVL)

**21 § Luovutettujen tietojen käsittely**

- 21 §:n 2 momentti tulee poistaa. (Hätäkeskuslaitos)

**23 § Käyttäjärekisterin käyttö**

- Hätäkeskuslaitoksen päävastuullisena rekisterinpitäjänä tulee osaltaan pystyä vaatimaan, että tietoturvallisuus ja luovutettujen tietojen suojaus on riittävällä tasolla myös hätäkeskustietojärjestelmää käyttävillä kunnallisilla viranomaisilla. Poliisin osalta rekisterinpitäjä on Poliisihallitus, jolloin tulee varmistua siitä, että rekisterinpitäjyyttä ei voida delegoida toimialan sisällä muulle organisaation virastolle, kuten esimerkiksi poliisilaitoksille. Poliisin rekisterinpidosta hätäkeskustietojärjestelmän osalta on oltava vastuussa Poliisihallituksessa erikseen nimetty virkamies. (Hätäkeskuslaitos)

- lisäysehdotus kannatettava. Hätäkeskuslaitoksen oikeus vaatia selvityksiä luovutettavien tietojen käyttämisestä ja suojaamisesta on tarpeeton. Tietojen käyttötarkoitus on kuvattu ao. pykälässä ja julkisuuslaki (621/1999) koskee kunnallisia viranomaisia. (Itä-Uudenmaan pelastuslaitos)

- pelastuslaitos vastaa työnantajana henkilöstön käyttöoikeusvaltuushallinnasta ja tietoturvallisuudesta organisaatiossaan. Pelastuslaitos päättää kenelle ja millaisia oikeuksia annetaan tietojen käsittelyyn hätäkeskustietojärjestelmässä. Lakiehdotusta tulee muuttaa siten, että pelastustoimi toimialana pystyy hallitsemaan toimialansa tietojen käsittelyyn liittyviä henkilöstönsä käyttöoikeuksia myös itsenäisesti oman käyttövaltuushallintansa ja pääkäyttäjätoiminteidensa kautta. Pelastustoimella on muodostettuna pääkäyttäjäorganisaatio hätäkeskustietojärjestelmän käytölle, minkä kautta käyttövaltuushallinta toteutetaan valtakunnallisesti hallitusti. (Keski-Pohjanmaan ja Pietarsaaren alueen pelastuslaitos)

**25 § Lokirekisterin tietojen käyttö**

**-** viitataan 23 §:ssä lausuttuun. (Hätäkeskuslaitos)